Kommentti: Jääkiekkoagentti kuittaisi poikansa ase­palveluksen ostamalla rynnäkkö­kivääreitä – panen paremmaksi ja ostan panssari­vaunun

Kukapa ei haluaisi ostaa aseita poikansa rahoilla, kirjoittaa Ilta-Sanomien toimittaja Miikka Hujanen.

Sekä urheilu- että maanpuolustuspiireissä kohahdettiin perjantaina jääkiekkoagentti Tomi Haulan ulostulolle, jossa hän harmitteli varusmiespalveluksen pilaavan poikansa Erik Haulan NHL-uran.

Urheilijoiden Puolustusvoimissa saama erityiskohtelu on nyt loppunut ja urheilijoiden pikapalvelukset laitettu jäihin. Syynä muutokseen on apulaisoikeusasiamies Maija Sakslinin keväällä 2015 tekemä yhdenvertaisuuteen perustuva päätös.

Tomi Haula ehdotti, mahdollisesti hieman leikillään, mutta vähintään puolitosissaan, että varusmiespalvelus kuitattaisiin ostamalla 50 000 eurolla rynnäkkökivääreitä. Tämä olisi win–win-tilanne, sillä Haulan mukaan palvelus tulisi armeijalle kalliiksi.

Haula sanoo IS:lle, että nuori kiekkoilija pitäisi lennättää Yhdysvalloista Suomeen ja palveluksen aikana kahdesti takaisin kotiin. Lisäksi, Haula mainitsee, että armeijan pitäisi kustantaa pojalleen lomien ajaksi asunto, koska kotia Suomessa ei ole.

Esimerkiksi Varusmiesliitto kommentoi asiaa Facebook-sivuillaan toteamalla ytimekkäästi ”Ei”.

Haulan ajatus on minusta kuitenkin ymmärrettävä. Kukapa ei haluaisi ostaa valtiolle rynnäkkökivääreitä poikansa rahoilla.

50 000 eurolla saisi todennäköisesti jo aika monta rynnäkkökivääriä. Esimerkiksi vuonna 2017 armeija lahjoitti Maanpuolustusyhdistykselle 400 RK 62 -rynnäkkökivääriä ja silloin yhden kiväärin jäännösarvoksi laskettiin 800 euroa.

Vaikkapa tätä lukua käyttäen 50 000 eurolla saisi 62,5 rynchesteriä. Sillä aseistaa ainakin kokonaisen jääkärijoukkueen, ehkä kaksikin.

Laitan kuitenkin paremmaksi. Ostan Puolustusvoimille panssarivaunun, vaikkapa vähän käytetyn Leopard 2A6:n kuten Puolustusvoimat on itsekin tehnyt. Tämän myötä katson olevani oikeutettu, sanotaan nyt vaikkapa vaatimattomaan reservin kapteenin arvoon. Lisäksi vaunu olkoon nimikkovaununi, eikä sinne ole kertausharjoituksissa muilla asiaa.

Pikainen vilkaisu verkkopankkiin kuitenkin paljastaa, että panssarivaunubudjettini on alijäämäisempi kuin Pohjois-Korean kansainvälinen maine. Täytyy siis hakea kuvitteellinen esimerkki kauempaa.

Mitäpä jos vaikkapa viime vuosina suomalaisten tulokärjessä keikkuneet Supercell-pomot Ilkka Paananen ja Mikko Kodisoja haluaisivat kuitata mahdollisen jälkikasvunsa asevelvollisuuden ostamalla Puolustusvoimille niiden parasta aikaa Satakunnan Lennostossa tutkiman Eurofighter Typhoon -hävittäjän?

Joillakin kymmenillä miljoonilla euroilla jälkikasvu saisi varmasti vapautuksen palveluksesta rauhan, sodan ja kaikkien näiden välimaastossa olevien tilanteiden osalta. Lisäksi voitaisiin myöntää suoraan vaikkapa majurin sotilasarvo, ylipäällikön kehystetty valokuva ja munkkikahvit sotilaskodissa. Olisiko oma nimi hävittäjän kylkeen jo kuitenkin liikaa?

Ollaanpa hetki tosissaan. Ajatus siitä, että erilaisia kansalaisvelvoitteita voisi välttää ja kiertää rahaa maksamalla, on suomalaisessa yhteiskunnassa täysin vieras ja kestämätön. Meillä perusideana on, että kansalaiset ovat yhdenvertaisia lain edessä.

Tämä ei toki ole ainut ongelma Haulan ehdotuksessa.

– Jos pelaaja loukkaantuu armeijassa, kuka palkan maksaa? Entäpä seuraavan sopimuksen, jonka pelaaja voisi saada? Koko ura meni siihen, että ammuttiin nallipyssyllä, Haula kyseli haastattelussa.

Yhtä hyvin voisi kysyä, että jos nuori yrittäjä loukkaantuu palveluksessa, kuka ottaa vastuun yrityksen tappioista? Entäpä seuraavasta isosta mahdollisesta diilistä, saati jo taskussa olevista miljoonasopimuksista?

Jostain syystä en ole kuullut nuorien yrittäjien tai kenenkään muidenkaan kuin urheilijoiden juuri valittavan siitä, että koko ura meni nallipyssyllä ammuskeluun.

Yrittäjä tai ei, varusmiespalvelus toki hankaloittaa kenen tahansa urakehitystä. Esimerkiksi korkeakoulun pääsykokeisiin lukeminen on huomattavasti helpompaa kirjastossa Kauniaisissa kuin poterossa Pahkajärvellä.

Asevelvollisuudesta laistamiselle ei ole kovinkaan montaa yleisesti hyväksyttyä hyvää syytä ja ne vähätkin ovat lähinnä vakaumuksellisia ja lääketieteellisiä. Vakaumuksellisten syiden hyväksyttävyydestä voidaan toki väitellä, mutta jääkiekon pelaaminen tuskin voidaan sellaiseksi katsoa.

Ja sitten on tietysti se tapaus, että on voittanut elämän lotossa kaksi X-kromosomia ja sattunut syntymään naiseksi. Tämä yhdenvertaisuusongelma varusmiespalveluksessa vaatisi sitten jo oman kommenttinsa.

Jutun otsikkoa muokattu 11.1.2020 kello 11.51: Otsikkoon tarkennettu, että Tomi Haula on jääkiekkoagentti.